ปัจจัยความเสี่ยง

1) ความเสี่ยงด้านการตลาดและการขาย

1.1 ผลกระทบจากการเปลี่ยนแปลงเทคโนโลยีผลิตภัณฑ์

  เนื่องจาก
  ปัจจุบันเทคโลยีการผลิตคอยล์ระบบปรับอากาศรถยนต์ได้มีการพัฒนาเปลี่ยนแปลงไปจากเทคโนโลยี
  Fin & Tube ที่บริษัทผลิตได้
  ส่งผลให้ปริมาณความต้องการผลิตภัณฑ์ปรับลดลงเมื่อเทียบกับยอดขายในอดีต อย่างไรก็ตาม
  ผลกระทบที่เกิดขึ้นกับบริษัทไม่มากนัก เพราะเป็นการเปลี่ยนแปลงที่เกิดขึ้นเพียงในตลาดส่วนหนึ่ง
  และเทคโนโลยีที่บริษัทใช้ก็ยังคงเป็นที่นิยมในกลุ่มผู้ใช้เนื่องจากผลิตภัณฑ์มีความแข็งแรงทนมากมากกว่าเมื่อเปรียบเทียบกับผลิตภัณฑ์ที่ผลิตภายใต้เทคโนโลยีแบบใหม่

2) ความเสี่ยงด้านปัจจัยการผลิตและต้นทุนผลิต

2.1 ประสิทธิภาพของเครื่องจักรของบริษัทเปรียบเทียบกับเทคโนโลยีเครื่องจักรปัจจุบัน

  เนื่องจากเครื่องจักรส่วนใหญ่ของบริษัทฯ มีอายุงานโดยเฉลี่ยเกินกว่า 10 ปี
  ซึ่งนอกจากจะเสียเปรียบด้านความล้าหลังทางเทคโนโลยี่แล้ว
  ยังอาจก่อให้เกิดข้อจำกัดในการรับงานผลิตสินค้ารุ่นใหม่ที่ต้องใช้วัตถุดิบและกรรมวิธีการผลิตที่แตกต่างไปจากเดิม
  รวมทั้งอาจเพิ่มภาระในด้านการบำรุงรักษาอีกด้วย

  อย่างไรก็ตาม เนื่องจากเครื่องจักรที่ใช้อยู่ในปัจจุบัน
  ผลิตโดยผู้ผลิตเครื่องจักรชั้นนำจากอเมริกาและยุโรป
  ประกอบกับพนักงานที่ดูแลก็มีประสบการณ์ในการทำงานโดยเฉลี่ยเกิน 10 ปีขึ้นไป
  จึงทำให้สามารถดูแลสภาพเครื่องจักรให้พร้อมใช้งานได้อย่างต่อเนื่อง
  และกรณีจำเป็นต้องซ่อมแซมก็สามารถระบุสาเหตุและวิธีแก้ไขปัญหาได้อย่างถูกต้อง
  ซึ่งจะช่วยลดภาระด้านเวลาและค่าใช้จ่ายลงได้

2.2 การพึ่งพิงผู้ผลิตและจัดจำหน่ายวัตถุดิบภายในประเทศที่มีจำนวนน้อยราย

  มีวัตถุดิบหลัก 2 ประเภท คือ ท่อทองแดง และแผ่นอลูมิเนียม ที่บริษัทฯ
  ต้องพึ่งพิงจากผู้ผลิตและจำหน่ายในประเทศจำนวนน้อยราย ซึ่งบริษัทฯ
  ได้แก้ไขปัญหาด้านความเสี่ยงดังกล่าว โดยจัดหาแหล่งผลิตและจำหน่ายมากขึ้น
  ทั้งในและต่างประเทศ โดยในระหว่างปี 2549 บริษัทฯ ได้เริ่มนำเข้าท่อทองแดงจากประเทศจีน
  และซื้อจากผู้จัดจำหน่ายรายอื่น ๆ ในประเทศเพิ่มเติม

2.3 ภาวะความผันผวนของราคาวัตถุดิบบางประเภท

  สำหรับทองแดง ซึ่งในปี 2548-2549 ที่ผ่านมามีความผันผวนด้านราคา
  และมีผลกระทบต่อต้นทุนการผลิตอย่างรุนแรง บริษัทฯ
  จึงป้องกันปัญหาโดยกำหนดราคาขายสินค้าให้ Update ทุก 3 เดือน
  และปรับราคาขายให้สอดคล้องกับการเปลี่ยนแปลงของราคาวัตถุดิบ ในขณะเดียวกัน
  เมื่อได้รับคำสั่งซื้อหรือผลิตแล้ว
  ก็จะเร่งจัดหาวัตถุดิบตามปริมาณและราคาที่ใช้เป็นพื้นฐานในการคำนวณต้นทุนขาย
  เพื่อป้องกันการเพิ่มสูงขึ้นของราคาวัตถุดิบในอนาคต

3) ภาวะความเสี่ยงทางด้านการเงิน

3.1 ผลกระทบจากการเปลี่ยนแปลงอัตราแลกเปลี่ยน

  เนื่องจากบริษัทฯ มีทั้งการนำเข้าวัตถุดิบ และส่งออกสินค้าสำเร็จรูปบางส่วน ในขณะที่บริษัทฯ
  ยังไม่มีวงเงินเพื่อซื้อขายเงินตราต่างประเทศกับสถาบันการเงิน ดังนั้น
  จึงเกิดความเสี่ยงด้านอัตราแลกเปลี่ยน ซึ่งอาจส่งผลกระทบทั้งด้านบวกและลบ อย่างไรก็ตาม
  ความเสี่ยงดังกล่าวจะหักกลบกันเองในบางส่วนที่เป็นเงินสกุลเดียวกัน (Natural Hedge)
  สำหรับส่วนที่เหลือ บริษัทฯ จะป้องกันความเสี่ยงโดยใช้อัตราแลกเปลี่ยนที่ Conservative
  ในการคำนวณทั้งด้านรายรับและต้นทุน เพื่อรองรับความเสี่ยงไว้แล้วในระดับหนี่ง นอกจากนั้น
  สำหรับลูกค้าที่มีการติดต่อกันในลักษณะมีสัญญาซื้อขายต่อเนื่องตลอดปี
  จะกำหนดต้นทุนและราคาขายไว้เป็นรายไตรมาสล่วงหน้า
  และยอมรับซึ่งกันและกันให้มีการปรับราคาในกรณีอัตราแลกเปลี่ยนมีการเปลี่ยนแปลงเกินกว่าร้อยละ
  10 เป็นต้น อนึ่ง เพื่อเพิ่มมาตรการป้องกันปัญหาดังกล่าว บริษัทฯ
  อยู่ระหว่างการพิจารณาความเหมาะสมในการเปิดบัญชีเงินสกุลต่างประเทศ
  เพื่อให้เกิดความคล่องตัวในการรับและจ่ายเงินต่างประเทศสกุลเดียวกัน ในเวลาที่ใกล้เคียงกัน

3.2 ระยะเวลาที่ใช้สำหรับจัดหาเงินทุนหมุนเวียน และจำนวนเงินที่จะจัดหาได้

  เนื่องจากเงินทุนหมุนเวียนเป็นปัจจัยสนับสนุนสำคัญในการเพิ่มยอดขายของบริษัท
  ความล่าช้าในการจัดหาเงินทุนหมุนเวียนเข้ามาใช้ในการดำเนินกิจการ
  จะส่งผลกระทบโดยตรงต่อแผนการขายของบริษัท
  ซึ่งบริษัทได้ให้ความสำคัญและอยู่ในระหว่างเร่งดำเนินการเพื่อจัดหาเงินทุนหมุนเวียนส่วนเพิ่มเข้ามาหมุนเวียนใช้ในการดำเนินกิจการภายในเร็ววัน

3.3 ภาระและความเสี่ยงที่อาจเกิดขึ้นจากการเข้าค้ำประกันการใช้สินเชื่อของบริษัทย่อย
และลงนามในบันทึกข้อตกลงยอมรับหนี้เงินกู้ของบริษัทเป็นหนี้ด้อยสิทธิ

  เนื่องจากบริษัทฯ มีภาระการค้ำประกันวงเงินสินเชื่อของ บริษัท เหล็กบูรพา อุตสาหกรรม จำกัด
  จำนวน 345 ล้านบาท จึงเกิดความเสี่ยงหากบริษัทย่อยดังกล่าวผิดนัดชำระหนี้ อย่างไรก็ตาม
  จากการที่บริษัทฯ เป็นผู้ถือหุ้นรายใหญ่ และมีตัวแทนของบริษัทฯ
  เข้าร่วมเป็นกรรมการและคณะผู้บริหาร
  จึงย่อมจะติดตามสถานะและผลประกอบการของบริษัทย่อยดังกล่าวได้อย่างใกล้ชิด
  รวมทั้งมีส่วนในการควบคุมให้การเบิกใช้สินเชื่อเป็นไปโดยเหมาะสม
  เพื่อให้เกิดการหมุนเวียนด้านการค้าอย่างแท้จริง
  และสามารถนำมาชำรหนี้คืนแก่สถาบันการเงินดังกล่าวได้ตามเงื่อนไข